“KNJIGA POSVUDUŠA”

Učenici naše škole pokazali su koliko knjiga može inspirisati kreativnost, zajedništvo i radost čitanja.

Sve je počelo promocijom knjiga spisateljice Elmire Mekić u Gradskoj biblioteci Zenica. Knjige su kupljene i krenuli smo u akciju.
Nakon toga, u školi su postavljeni plakati sa ključnim riječima iz knjiga, a  učenici  su mogli zapisivali svoje asocijacije i razmišljanja na zadate pojmove.

Zanimanje za knjige brzo je raslo, a uskoro je snimljena i reklama koja je postala viralna.
Učenici su se potom posvetili čitanju knjiga spomenute autorice, razgovarali o njihovim porukama na časovima bosanskog jezika te jedni drugima preporučivali naslove koji su ih se dojmili.
Pokazali su i veliku dozu kreativnosti – izrađivali su FaKebook i lažne Instagram profile omiljenih književnih likova te pravili reklame i videozapise kojima su na maštovit način predstavljali knjige koje čitaju.

U pratnji nastavnika, učenici su prisustvovali i promociji nove knjige Elmire Mekić.
Kako bi ovaj entuzijazam imao dugotrajniji efekat, pokrenut je školski projekat „Pročitaj knjigu, zaradi peticu“.

Da bi čitanje bilo još zanimljivije i motivirajuće, otvoren je Instagram profil „Čitaoci OŠ Miroslav Krleža“, gdje se učenici fotografišu dok čitaju i objavljuju fotografije pod hashtagom #knjiga_posvuduša – jer je to knjiga koja se čita svuda!

Na krilima tog čitalačkog vala, škola je  mjesec oktobar- kao mjesec knjige, posvetila promociji kulture čitanja i ukazivanju na važnost knjige u intelektualnom i emocionalnom razvoju ličnosti.
Učenici osmog razreda družili su se s devetacima koji su im predstavili svoja omiljena književna djela, razgovarali o najdražim knjigama i odlomcima te podijelili preporuke za čitanje.

Druženju su se pridružile i bibliotekarka, nastavnici i pedagogica škol, koje su podijelile svoje omiljene knjige i time dodatno obogatile ovaj divni projekat.

✨ Čitajmo, jer svaka knjiga otvara nova vrata znanja, mašte i života!

